**PRESSEMEDELELSE:   
Tekstil Bog- og Blogdag på Biblioteket i Nordvest**

**Aktuelt 5. september 2015 (uge 36)**

**Tekstil festival på tværs af teknikker – med deltagelse fra hele byen**

Håndarbejde og bøger er blandt ingredienserne, når der nu for anden gang afholdes Tekstil Bog- og Blogdag på Biblioteket i Nordvest. Det særlige ved dagen er den kreative stemning, der har bud til unge som gamle, erfarne som uerfarne, nysgerrige DIY’ere og spørgelystne tekstilnørder.

Programmet for 2015 byder på 50’er-mode, broderi på bloggen samt strikning og hækling for fuld udblæsning. Der er workshops i ’street art broderi’, ’tunesisk hækling’ og ’knapper og pynt’ m.fl., mens dagen krydres med vilde events fra ”Dans i Nordvest”.

Bog- og Blogdag – tekstilnørder elsker internettet – derfor er der indrettet et ”Bloggers’ Corner”, hvor folk fra hele landet fortæller om deres særlige passion. Der bliver også mulighed for at høre om ’Håndværk og design’, det nye fag i folkeskolen, mens det på den klassiske hylde gælder vintagetøj fra 1950’erne, en personlig beretning om 85 år med håndarbejde og et tekstilt NGO-projekt i Ouagadougou.

Så er der bøgerne. Blandt dagens 32 deltagere har omkring halvdelen nye titler med – Bettina Andersen præsenterer ’Berusende Broderi’, Tine Wessel fortæller om ’Korssting NU’, mens Forlaget på Tredje udgiver Anne Birgitte Beyers bog om løbbinding, Vingefang står bag en ny opskriftsserie, og Eva Lepri og Henriette Andersen udgiver deres fjerde opus i en succesfuld serie om læder og pels.

**Historien bag…**

Den bærende idé bag projektet er kærlighed til håndarbejde, mangfoldighed og bøger. Den tekstile bog- og blogdag, første gang afholdt på Biblioteket i Nordvest i 2013, er udviklet af *Dorte Kampp Kruse*, daglig leder af bibliotekets tekstilværksted, og *Lisbeth Tolstrup*, tekstilformgiver og indehaver af tex-antik.dk, et antikvariat med tekstile udgivelser.

**Kvarteret omkring guldkassen…**

Københavns Nordvest-kvarter er kendt for at være sprælsk og farverigt. Blandt de nærmeste naboer er Ungdomshuset på Dortheavej, syværkstedet Place de Bleu (tidligere Blågårds Plads) og Bjørn Ignatius Øckenholts kunstskole på Rentemestervej. I den gyldne kasse – det lokale kælenavn for biblioteket – er tredjesalen inddraget til tekstil- og medieværksted, og her er der året igennem masser af kreative aktiviteter.

**Rent praktisk…**

For yderligere informationkontakt venligst:

Dorte Kampp Kruse, tlf. 82 20 54 60 el. 23 63 81 17, email: [dkruse@kff.kk.dk](mailto:dkruse@kff.kk.dk)

eller Lisbeth Tolstrup, tlf. 51 32 89 62, email: [tolstrup@pryds.com](mailto:tolstrup@pryds.com)

De vedhæftede fotos, der er fra den første tekstile bog- og blogdag i 2013 kan frit anvendes med angivelse af fotografens navn: Lars Pryds.

Yderligere pressefotos kan rekvireres ved henvendelse til [pryds@mac.com](mailto:pryds@mac.com)

Det samlede program er vedhæftet som pdf – med forbehold for ændringer.

Endelig er der en blog, hvor der løbende lægges nyt ind om Den Tekstile Bog- og Blogdag: [www.tekstildag.blogspot.dk](http://www.tekstildag.blogspot.dk)

**Tekstil Bog-og Blogdag 2015** finder sted på BIBLIOTEKET, Rentemestervej 76, 2400 København NV, lørdag den 5. september 2015 kl. 10-15.30.

Entré: kr. 40,-

Deltagelse i workshop koster 150,- pr. workshop, hvori er inkluderet adgang til alle øvrige aktiviteter.